Kim Christiansen (DF), 2005-03-03:
Dansk Folkeparti ønsker en velafbalanceret og bred iværksætterpolitik.
Derfor kan de danske regler for gældssanering måske også forekomme en anelse stramme, hvis man som iværksætter gerne vil have en ny chance for at starte op igen.
Man kunne som følge af de stramme betingelser blive skræmt helt væk fra at turde starte op selv.
Derfor er det helt i tråd med Dansk Folkepartis politik, at det fremsatte lovforslag indfører særlige regler om gældssanering for erhvervsdrivende.
Først og fremmest finder vi det positivt, at de særlige regler gælder erhvervsdrivende generelt og ikke blot iværksættere i en eller anden forstand.
Dermed sikrer man sig imod en uhensigtsmæssig konkurrenceforvridning, der kunne opstå som følge af en sådan særregel.
Det virker fornuftigt, at man fremover kan blive gældssaneret, hvad angår gæld stiftet hovedsagelig i erhvervsmæssig henseende, på trods af, at den konkursramte ikke har afklarede økonomiske forhold.
Dansk Folkeparti kan ligeledes støtte, at man nedsætter den normale afdragsperiode fra 5 til 3 år.
Det bemærkes, at der på den anden side indføres en 10-års-karantæneperiode, når man én gang er blevet saneret efter de specielle erhvervsregler, og at man i loven udtrykkeligt specificerer, at man ikke kan få gældssanering, hvis man har drevet sin virksomhed på en måde, der er illoyal eller uforsvarlig over for kreditorerne.
Det forekommer som en fornuftig balance i forslaget, at man på den måde garderer sig mod misbrug af lempelser over for erhvervslivet.
Nu indeholder forslaget også en række andre ændringer: Dansk Folkeparti støtter sænkningen af grænsen for, hvor meget mindstedividenden ved tvangsakkord kan udgøre, fra 25 til 10 pct.
På den måde kan tvangsakkord fremmes som instrument til at sikre overlevelsen af virksomheder, der ellers var gået under.
Det er ganske positivt, at der indføres præklusivt proklama i sager om gældssanering.
En grænse på 8 uger for anmeldelse af fordringer virker helt rimelig, og det samme forekommer bestemmelsen om, at en kreditor skal have anlagt sag inden 3 måneder efter, at skyldner bestrider en fordring.
Dermed ligger det klippefast, at der sker en ensartet og gennemskuelig behandling af gældssaneringssagerne.
Det er yderst positivt, at man med forslaget slår fast, at børnefamilieydelser m.v. ikke skal indtægtsføres i det budget, der opstilles.
Det er jo ikke penge, man skal bruge til at afdrage gæld med.
At de nærmere betingelser for, hvornår man kan opnå gældssanering, kommer til at fremgå i loven, kan Dansk Folkeparti bestemt også bakke op om.
Det er altid positivt, at ensartet behandling på den måde står klokkeklart for enhver.
Det er også glimrende, at vi nu får indført en regel om pensionsordningerne, for hvis man har indbetalt uhensigtsmæssigt store beløb til pensionsordninger, må det være rimeligt, at det beløb, man har betalt for meget ind, kan medtages i det beløb, man skal tilbagebetale.
Der er ligeledes fornuft bag, at man indfører en regel, der sikrer, at skifteretten kan genoptage en sag for at få nedsat det samlede beløb, der skal betales tilbage til kreditorerne, i stedet for at skulle søge en gældssanering af gældssaneringen.
Som det fremgår, er Dansk Folkeparti ganske positive over for det præsenterede lovforslag.